Új házasságkötés esetén is igénybe lehet venni a kedvezményeket. Ezt akkor tudjátok megtenni, ha az előző házasságban felvett Babaváró hitel felvételétől számított 5 éven belül házasodik újra valamelyikőtök.
Nem kizáró ok, ha az új házasságot kötő felek mindkét tagja elvált előtte, és az sem, ha mindkettőnek van gyereke az előző házasságából.
Ha tehát újraházasodsz és az új feleségeddel, férjeddel közösen is szeretnének gyermeket, akkor a gyermekvállalásra rendelkezésre álló 5 év számítása újrakezdődik. Vagyis ismét megkaphatjátok a kamattámogatást, kérhetik a törlesztés szüneteltetését, második vagy harmadik gyereknél pedig a hitel egy részének, vagy teljes egészének elengedését.
Ha az előző házasságból származó gyermeket közösen nevelitek tovább, akkor az újonnan vállalt gyermek második gyermeknek számít. Vagyis igényt tarthattok a hitel 30 százalékának elengedésére, és a törlesztés szüneteltetésére.
Fontos azonban, hogy amennyiben az új házasságban igénybe szeretnétek venni a kedvezményeket, akkor először az előző házasság felbomlása miatt egy összegben vissza kell fizetni a korábban igénybe vett kamattámogatást. A hitel futhat tovább, amennyiben nem fizetitek vissza a teljes tartozást, de ilyenkor már kamatot is felszámít bank.
Ha az új házasságba mindkét fél hozott Babaváró hitelt az előző házasságából, akkor el kell dönteni, hogy melyik házastárs szerződése maradjon érvényben.